Document ID: 32008R0125

ΚΑΝΟΝΙΣΜΌΣ (ΕΚ) αριθ. 125/2008 ΤΟΥ ΣΥΜΒΟΥΛΊΟΥ
της 12ης Φεβρουαρίου 2008
για την τροποποίηση του κανονισμού (ΕΚ) αριθ. 3286/94 που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλισθεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπισθεί στο πλαίσιο του Παγκόσμιου Οργανισμού Εμπορίου (ΠΟΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
O κανονισμός (ΕΚ) αριθ. 3286/94 του Συμβουλίου (1) προβλέπει ότι κάθε κοινοτική επιχείρηση έχει διαδικαστικώς το δικαίωμα να ζητήσει από την Επιτροπή να διερευνήσει εμπόδια στο εμπόριο που εισάγονται ή διατηρούνται από τρίτη χώρα, όταν τα εμπόδια αυτά έχουν συνέπειες για την αγορά της εν λόγω τρίτης χώρας και δυσμενείς συνέπειες για τις συναλλαγές της κοινοτικής επιχείρησης.
(2)
Ωστόσο, δυνάμει του άρθρου 4 παράγραφος 1 του κανονισμού (ΕΚ) αριθ. 3286/94, μια καταγγελία που υποβάλλεται από κοινοτική επιχείρηση είναι αποδεκτή μόνον εάν η προβαλλόμενη ως εμπόδιο στο εμπόριο συμπεριφορά αποτελεί αντικείμενο δικαιώματος δράσης που θεσπίζεται από διεθνείς εμπορικούς κανόνες, οι οποίοι περιλαμβάνονται σε πολυμερή ή πλειομερή εμπορική συμφωνία. Αυτό σημαίνει ότι οι καταγγελίες για τυχόν παραβίαση διμερών υποχρεώσεων από τρίτη χώρα πρέπει να επικαλούνται επίσης παραβιάσεις πολυμερών ή πλειομερών κανόνων για να γίνουν αποδεκτές.
(3)
Μετά τη θέσπιση του κανονισμού (ΕΚ) αριθ. 3286/94, η Κοινότητα προέβη στη σύναψη ορισμένων διμερών συμφωνιών οι οποίες περιέχουν ουσιαστικούς κανόνες για το εμπόριο μεταξύ της Κοινότητας και τρίτων χωρών, οι οποίοι υπερβαίνουν σημαντικά τους κανόνες του ΠΟΕ. Επιπροσθέτως, οι συμφωνίες αυτές περιλαμβάνουν αποτελεσματικούς και δεσμευτικούς μηχανισμούς διευθέτησης των διαφορών για την επίλυση διαφορών που απορρέουν από τις υποχρεώσεις «ΠΟΕ συν».
(4)
Η δυνατότητα των κοινοτικών επιχειρήσεων να βασίζονται σε διμερείς συμφωνίες για την υποβολή καταγγελιών δυνάμει του κανονισμού (ΕΚ) αριθ. 3286/94 θα συνέβαλλε στον έλεγχο της τήρησης των υποχρεώσεων που περιέχονται στις εν λόγω συμφωνίες και στην αντιμετώπιση των εμποδίων στο εμπόριο, με αποτέλεσμα να βελτιωθεί η πρόσβαση των εξαγωγέων στην αγορά και να ενισχυθούν η ανάπτυξη και η απασχόληση στην Κοινότητα.
(5)
Ενόψει των εξελίξεων αυτών και για να μειωθεί η διοικητική επιβάρυνση των κοινοτικών επιχειρήσεων, το δικαίωμα των επιχειρήσεων να υποβάλλουν καταγγελίες για εμπόδια στο εμπόριο θα πρέπει να επεκταθεί ώστε να συμπεριλάβει τυχόν εμπόδια στο εμπόριο που αποτελούν αποκλειστικά αντικείμενο δικαιώματος δράσης που καθορίζεται βάσει διεθνών εμπορικών κανόνων που έχουν θεσπισθεί από διμερή εμπορική συμφωνία.
(6)
Συνεπώς, ο κανονισμός (ΕΚ) αριθ. 3286/94 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4, η παράγραφος 1 αντικαθίσταται από το ακόλουθο κείμενο:
«1. Κάθε κοινοτική επιχείρηση, καθώς και κάθε ένωση, είτε διαθέτει είτε όχι νομική προσωπικότητα, η οποία ενεργεί εξ ονόματος μιας ή περισσοτέρων κοινοτικών επιχειρήσεων και η οποία θεωρεί ότι οι εν λόγω κοινοτικές επιχειρήσεις έχουν υποστεί δυσμενείς για τις συναλλαγές συνέπειες λόγω εμποδίων στο εμπόριο που επηρεάζουν την αγορά τρίτης χώρας, δύναται να υποβάλει γραπτή καταγγελία.»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 2008.

Labels: 13
3
15
11